Illum, il-Kummissjoni ppubblikat l-edizzjoni tal-2017 tar-rieżami annwali tagħha tal-Impjiegi u l-Iżviluppi Soċjali fl-Ewropa (l-ESDE). L-edizzjoni ta' din is-sena tikkonferma xejriet soċjali u fis-suq tax-xogħol li huma pożittivi u tkabbir ekonomiku kontinwu. B'iżjed minn 234 miljun persuna li għandhom xogħol, il-qasam tal-impjiegi qatt ma kien b'saħħtu daqs illum fl-UE u l-qgħad laħaq l-iktar livell baxx tiegħu minn Diċembru tal-2008 'l hawn. Mill-2013 'il hawn, inħolqu 10 miljun impjieg fl-UE. Iżda jekk wieħed iħares lil hinn mill-progress soċjali u ekonomiku ġenerali, l-evidenza turi li l-ġenerazzjonijiet taż-żgħażagħ għandhom piż partikolarment kbir: hemm it-tendenza li dawn isibuha iktar diffiċli li jsibu xogħol u ħafna drabi jkollhom forom mhux standard u prekarji ta' impjieg, inklużi kuntratti temporanji, li jaf ibaxxu l-kopertura tal-protezzjoni soċjali tagħhom. X'aktarx li huma jirċievu wkoll pensjonijiet iżjed baxxi meta mqabbla mal-pagi.Din hija r-raġuni għaliex ir-rieżami tal-2017 dwar l-ESDE jiffoka fuq il-ġustizzja interġenerazzjonali: irridu niżguraw li l-ġenerazzjonijiet kollha jibbenefikaw mix-xejriet ekonomiċi pożittivi attwali. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, ikkummentat: “Mill-ġdid, dan ir-rieżami annwali juri li qbadna r-rotta lejn aktar impjiegi u tkabbir. Madankollu, iż-żgħażagħ tal-lum u uliedhom jaf jispiċċaw f'qagħda agħar minn dik tal-ġenituri tagħhom. Dan mhuwiex dak li rridu. Hemm bżonn li tittieħed azzjoni malajr. Permezz tal-Pilastru Ewropew tad-Drittijiet Soċjali rridu nikkonservaw u ntejbu l-istandards soċjali u l-kundizzjonijiet tal-għajxien tagħna għall-ġenerazzjonijiet futuri. ” Ir-rapport juri li minkejja titjib kontinwu fl-istandards tal-għajxien fl-UE, iż-żgħażagħ ma jibbenefikawx bl-istess mod minn din l-evoluzzjoni pożittiva meta mqabbla mal-ġenerazzjonijiet imdaħħlin iktar fiż-żmien. Barra minn hekk, is-sehem tad-dħul mix-xogħol ta' gruppi ta' età iżgħar naqas maż-żmien. Sfidi bħal dawn qed jaffettwaw id-deċiżjonijiet familjari taż-żgħażagħ, inklużi d-deċiżjonijiet tagħhom dwar jekk ikollhomx tfal jew le u dwar jekk jixtrux dar jew le. Dan jaf ikollu konsegwenzi negattivi fuq ir-rata tal-fertilità u konsegwentement fuq is-sostenibbiltà tas-sistemi tal-pensjonijiet u tat-tkabbir. Barra minn hekk, huwa mistenni li l-popolazzjoni fl-età tax-xogħol tonqos b'0,3 % kull sena sal-2060. Dan ifisser li forza tax-xogħol iżgħar se jkollha tiżgura li nibqgħu fir-rotta attwali li qbadna lejn it-tkabbir. Fl-istess ħin, dan ifisser ukoll li għadd iżgħar ta' kontribwenti se jikkontribwixxu għas-sistemi tal-pensjonijiet – ta' sikwit b'kontribuzzjonijiet iktar baxxi u/jew irregolari peress li ma jkunux qed jaħdmu full-time u/jew f'xogħol standard – filwaqt li iżjed pensjonanti se jkunu qed jiddependu fuqhom. Għalhekk, jidher li l-ħaddiema żgħażagħ tal-lum u l-ġenerazzjonijiet futuri qed jiffaċċjaw piż doppju li ġej mit-tibdil demografiku u mill-ħtieġa li tiġi żgurata s-sostenibbiltà tas-sistemi tal-pensjonijiet. X'inhuma l-passi li jmiss? Dawk li jfasslu l-politika jistgħu jilqgħu minn qabel għal dawn l-evoluzzjonijiet u jtaffuhom b'diversi modi. L-ewwel nett, jeħtieġ li nużaw għalkollox il-potenzjal uman tagħna fis-suq tax-xogħol billi nattivaw il-ġenerazzjonijiet kollha, billi ngħammruhom bil-ħiliet li jkollhom bżonn u billi niżguraw li jkun hemm rabta proporzjonata bejn it-tul tal-ħajja tax-xogħol u l-istennija tal-għomor. L-isforzi ta' politika li jirriżultaw f'rati ogħla ta' fertilità u f'ġestjoni effiċjenti tal-migrazzjoni, l-appoġġ għall-innovazzjoni u żieda fl-infiq effiċjenti għall-investiment fil-ħiliet taż-żgħażagħ u tal-persuni mdaħħlin fiż-żmien u fl-edukazzjoni tagħhom ukoll jistgħu jkunu ta' għajnuna. Fl-aħħar nett, l-imsieħba soċjali jistgħu jagħtu kontribut kbir biex jitnaqqas id-distakk bejn il-ħaddiema żgħażagħ u dawk ta' età iktar avvanzata sabiex jippromwovu suq tax-xogħol iżjed ġust għat-tnejn li huma. Dan jinkludi l-promozzjoni tat-tagħlim tul il-ħajja, il-provvista ta' benefiċċji tal-protezzjoni soċjali u l-għoti ta' kontribut fit-tfassil u fl-implimentazzjoni tal-leġiżlazzjoni dwar il-protezzjoni tal-impjiegi u tal-politiki attivi tas-suq tax-xogħol. Sfond Ir-rieżami annwali dwar l-Impjiegi u l-Iżviluppi Soċjali fl-Ewropa jirrapporta dwar l-aħħar xejriet soċjali u tal-impjiegi, u jirrifletti dwar l-isfidi tal-ġejjieni u dwar it-tweġibiet possibbli ta' politika għalihom. Dan huwa r-rapport prinċipali tal-Kummissjoni Ewropea li jipprovdi evidenza u analiżi u li jirrieżamina x-xejriet u l-isfidi tal-ġejjieni fis-suq tax-xogħol. Hemm bosta eżempji konkreti ta' kif il-Kummissjoni beħsiebha tindirizza l-isfidi msemmija fir-rapporti annwali dwar l-ESDE. Il-Pilastru Ewropew tad-Drittijiet Soċjali, pereżempju, iservi bħala boxxla biex nibqgħu fir-rotta lejn swieq tax-xogħol ġusti u li jaħdmu tajjeb. Dan għandu l-għan li jiżgura li l-mudelli soċjali tagħna jkunu adattati għas-seklu 21, speċjalment fil-kuntest tas-soċjetajiet li qed jixjieħu u tad-diġitalizzazzjoni. L-inizjattivi li jakkumpanjawh, bħall-konsultazzjonijiet mal-imsieħba soċjali dwar l-immodernizzar tal-kuntratti tax-xogħol u l-aċċess għall-protezzjoni soċjali, għandhom l-għan li jiżguraw kundizzjonijiet tax-xogħol ċari u protezzjoni soċjali anke għal dawk li jkollhom tipi ta' impjiegi li ma jkunux standard. Fil-qalba tal-“Aġenda l-Ġdida għall-Ħiliet għall-Ewropa” hemm proprju l-investiment fin-nies u li dawn jingħataw is-setgħa jaħtfu l-opportunitajiet ta' impjieg ta' kwalità. Din għandha l-għan li tappoġġa l-iżvilupp tal-ħiliet taċ-ċittadini biex ikunu ppreparati għad-dinja tax-xogħol li qed tinbidel. L-isforzi tal-Kummissjoni biex jitnaqqas il-qgħad b'mod ġenerali u l-qgħad fost iż-żgħażagħ b'mod partikolari qed iwasslu għar-riżultati mixtieqa. Mill-eqqel tal-kriżi fl-2013, hemm 1,8 miljun żagħżugħ u żagħżugħa inqas li huma qiegħda fl-UE u miljun żagħżugħ u żagħżugħa inqas li huma barra mill-edukazzjoni, minn impjieg jew minn taħriġ (l-hekk imsejħa NEETs). Bl-estensjoni tal-Garanzija għaż-Żgħażagħ, bil-pagament finanzjarju supplimentari tal-Inizjattiva favur l-Impjieg taż-Żgħażagħ u bl-inizjattiva li ġiet ippreżentata dan l-aħħar biex inkomplu Ninvestu fiż-Żgħażagħ tal-Ewropa, il-Kummissjoni għandha l-għan li timmassimizza l-probabbiltà li ż-żgħażagħ jirnexxu fis-suq tax-xogħol. Għal iżjed tagħrif MEMO: Ir-Rieżami tal-2017 dwar l-Impjiegi u l-Iżviluppi Soċjali fl-Ewropa – Mistoqsijiet u Tweġibiet Skeda informattiva: Ir-Rieżami tal-2017 dwar l-Impjiegi u l-Iżviluppi Soċjali fl-Ewropa – Ċifri ewlenin Ir-rieżami tal-2017 dwar l-Impjiegi u l-Iżviluppi Soċjali fl-Ewropa Id-dimensjoni soċjali tal-Ewropa: Ħarsa ġenerali lejn l-inizjattivi mill-bidu tal-Kummissjoni Juncker 'il hawn Aħbar fuq is-sit web tad-DĠ Impjiegi Impjiegi u analiżi soċjali Segwi lil Marianne Thyssen fuq Twitter u fuq Facebook #ESDE2017 Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika